CELEX: 32021R0769
Language: sl
Date: 2021-04-30 00:00:00
Title: Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost

11.5.2021   
               
               
                  SL
               
               
                  Uradni list Evropske unije
               
               
                  L 165/9
               
            
         UREDBA SVETA (EU, Euratom) 2021/769
         z dne 30. aprila 2021
         o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 322(2) Pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju predloga Evropske komisije,
         ob upoštevanju mnenja Evropskega parlamenta (1),
         ob upoštevanju mnenja Evropskega računskega sodišča (2),
         ob upoštevanju naslednjega:
         
                     (1)
                  
                  
                     Lastna sredstva iz naslova davka na dodano vrednost (DDV), uvedena z Uredbo Sveta (EU, Euratom) 2020/2053 (3) (v nadaljnjem besedilu: lastna sredstva iz naslova DDV), bi morala biti Uniji dana na voljo pod najugodnejšimi pogoji. Zato bi bilo treba določiti pravila, po katerih bi države članice ta lastna sredstva dajale na razpolago proračunu Unije.
                  
               
                     (2)
                  
                  
                     Zaradi enostavnosti in preglednosti ter za zmanjšanje upravnega bremena bi bilo treba lastna sredstva iz naslova DDV izračunati na podlagi dokončne večletne ponderirane povprečne stopnje. Ureditev za določitev osnove za lastna sredstva iz naslova DDV bi morala biti določena enotno na podlagi dejansko zbranih prihodkov v določenem koledarskem letu kot edina dokončna metoda za določanje osnove za lastna sredstva iz naslova DDV.
                  
               
                     (3)
                  
                  
                     Kot dokončno večletno ponderirano povprečno stopnjo bi bilo treba uporabiti dokončno ponderirano povprečno stopnjo DDV v vsaki državi članici za proračunsko leto 2016.
                  
               
                     (4)
                  
                  
                     Vzpostaviti bi bilo treba zanesljiv in hiter revizijski postopek za reševanje sporov, do katerih lahko pride med državo članico in Komisijo glede zneska kakršnih koli popravkov poročil o osnovi za lastna sredstva iz naslova DDV, da bi se izognili zamudnim in dragim postopkom pred Sodiščem Evropske unije.
                  
               
                     (5)
                  
                  
                     Za zagotovitev enotnih pogojev izvajanja Uredbe Sveta (EGS, Euratom) št. 1553/89 (4), bi bilo treba na Komisijo prenesti izvedbena pooblastila v zvezi z nadaljnjimi opredelitvami postopkov za pregled popravkov poročil o osnovi za lastna sredstva iz naslova DDV in v zvezi z rešitvami in z njimi povezanimi spremembami, ki jih predložijo države članice za določitev nekaterih zneskov, ki se upoštevajo pri izračunu skupnega neto prihodka iz DDV. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (5).
                  
               
                     (6)
                  
                  
                     Uredbo (EGS, Euratom) št. 1553/89 bi bilo zato treba ustrezno spremeniti.
                  
               
                     (7)
                  
                  
                     Zaradi doslednosti bi morala ta uredba začeti veljati isti dan kot Sklep (EU, Euratom) 2020/2053 in bi jo bilo treba uporabljati od istega datuma uporabe kot navedeni sklep, to je od 1. januarja 2021. Spremembe določene v tej uredbi k Uredbi (EGS, Euratom) št. 1553/89 pa se ne bi smele uporabljati za pripravo ali popravke poročil o osnovi za lastna sredstva iz naslova DDV za proračunska leta pred letom 2021 –
                  
               SPREJEL NASLEDNJO UREDBO:
         
            Člen 1
            Uredba (EGS, Euratom) št. 1553/89 se spremeni:
            
                        (1)
                     
                     
                        pred členom 1 se besede „Naslov I Splošne določbe“ črtajo;
                     
                  
                        (2)
                     
                     
                        člen 1 se nadomesti z naslednjim:
                        
                           „Člen 1
                           Sredstva iz naslova DDV se izračunajo z uporabo enotne vpoklicne stopnje iz točke (b) člena 2(1) Sklepa (EU, Euratom) 2020/2053 (*1)na osnovo, določeno v skladu s to uredbo.
                        
                        
                           (*1)  Sklep Sveta (EU, Euratom) 2020/2053 z dne 14. decembra 2020 o sistemu virov lastnih sredstev Evropske unije in razveljavitvi Sklepa 2014/335/EU, Euratom (UL L 424, 15.12.2020, str. 1).“;"
                        
                     
                  
                        (3)
                     
                     
                        pred členom 2 se besede „Naslov II Področje uporabe“ črtajo;
                     
                  
                        (4)
                     
                     
                        člen 2 se nadomesti z naslednjim:
                        
                           „Člen 2
                           Lastna sredstva iz naslova DDV se izračunajo na podlagi obdavčljivih transakcij iz člena 2 Direktive Sveta 2006/112/ES (*2).
                        
                        
                           (*2)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).“;"
                        
                     
                  
                        (5)
                     
                     
                        pred členom 3 se besede „Naslov III Metoda izračunavanja“ črtajo;
                     
                  
                        (6)
                     
                     
                        člena 3 in 4 se nadomestita z naslednjim:
                        
                           „Člen 3
                           
                              1.   Osnova za lastna sredstva iz naslova DDV se za določeno koledarsko leto določi tako, da se skupni neto prihodki iz DDV, ki jih v navedenem letu država članica zbere iz transakcij iz člena 2, in ki so popravljeni v skladu z odstavkom 2 tega člena, delijo z dokončno ponderirano povprečno stopnjo, izračunano po metodi, določeni v členu 4.
                              Ta dokončna ponderirana povprečna stopnja se izrazi v odstotkih z uporabo metode, določene v členu 4.
                           
                           
                              2.   Skupni neto prihodki iz DDV iz odstavka 1 tega člena, se popravijo, da se upoštevajo:
                              
                                          (a)
                                       
                                       
                                          vsi zneski, ki se jih za namene lastnih sredstev obravnava kot transakcije, ki izvirajo iz države članice ali so tja namenjene, čeprav izvirajo z ozemlja iz člena 6 Direktive 2006/112/ES ali so tja namenjeni;
                                       
                                    
                                          (b)
                                       
                                       
                                          vsi zneski, ki izvirajo iz transakcij iz enega od krajev iz člena 7 Direktive 2006/112/ES ali so tja namenjeni, kolikor lahko država članica dokaže, da so bili zadevni prihodki tja preneseni;
                                       
                                    
                                          (c)
                                       
                                       
                                          vsi dolgovani zneski po popravku zaradi kršitve Direktive 2006/112/ES.
                                       
                                    
                           
                              3.   Znesek, določen z uporabo odstavka 1 tega člena, se pomnoži z enotno vpoklicno stopnjo na podlagi točke (b) člena 2(1) Sklepa (EU, Euratom) 2020/2053, da se izračunajo lastna sredstva iz naslova DDV, ki jih je treba dati na voljo proračunu Unije.
                           
                        
                        
                           Člen 4
                           
                              1.   Lastna sredstva iz naslova DDV se izračunajo na podlagi koledarskih let.
                           
                           
                              2.   Dokončna večletna ponderirana povprečna stopnja se izračuna po metodi, določeni v odstavkih 3 do 8:
                           
                           
                              3.   Dokončna večletna ponderirana povprečna stopnja je odstotek, ki ga vsaka država članica izračuna za proračunsko leto 2016 v skladu z določbami tega člena, kot se uporabljajo pred 1. januarjem 2021.
                           
                           
                              4.   Odstotek, v katerem se izrazi dokončna večletna ponderirana povprečna stopnja, se izračuna na štiri decimalna mesta natančno.
                           
                           
                              5.   Dokončna večletna ponderirana povprečna stopnja, je pregledana in zanjo ni nobenih notifikacij o nerešenih vprašanjih iz člena 9(2).
                           
                           
                              6.   Ponderirana povprečna stopnja, za katero je bila vložena notifikacija, se uporablja dokler niso rešena vprašanja iz notifikacije iz člena 9(2) in se šteje za začasno večletno ponderirano povprečno stopnjo.
                           
                           
                              7.   Ko so vprašanja iz notifikacije o nerešenih vprašanjih iz člena 9(2) rešena, pridobljeni odstotek nadomesti začasno večletno ponderirano povprečno stopnjo in postane dokončna večletna ponderirana povprečna stopnja od proračunskega leta 2021 naprej.
                           
                           
                              8.   Proračunske posledice, ki nastanejo zaradi razlike med začasno in dokončno večletno ponderirano povprečno stopnjo, se obravnavajo v okviru postopka iz člena 10b(5) Uredbe Sveta št. 609/2014 (*3) (zagotavljanje letnega ravnovesja).
                           
                        
                        
                           (*3)  Uredba Sveta (EU, Euratom) št. 609/2014 z dne 26. maja 2014 o načinih in postopkih za dajanje tradicionalnih lastnih sredstev ter lastnih sredstev iz naslovov DDV in BND na razpolago ter ukrepih za zagotavljanje denarnih sredstev (UL L 168, 7.6.2014, str. 39).“;"
                        
                     
                  
                        (7)
                     
                     
                        člena 5 in 6 se črtata;
                     
                  
                        (8)
                     
                     
                        pred členom 7 se besede „Naslov IV Določbe v zvezi z računovodstvom in zagotavljanjem lastnih sredstev“ črtajo;
                     
                  
                        (9)
                     
                     
                        členi 7, 8 in 9 se nadomestijo z naslednjim:
                        
                           „Člen 7
                           
                              1.   Države članice Komisiji vsako leto do 31. julija pošljejo poročilo o skupnem znesku osnove za lastna sredstva iz naslova DDV za predhodno koledarsko leto, ki je bil določen v skladu s členom 3 in za katerega se uporabi enotna vpoklicna stopnja iz člena 1.
                           
                           
                              2.   Poročilo iz odstavka 1 tega člena vsebuje vse podatke, uporabljene za določitev osnove, ki so potrebni za preglede iz člena 2(4) Uredbe Sveta (EU, Euratom) 2021/768 (*4).
                           
                           
                              3.   Podatki, uporabljeni za določitev osnove lastnih sredstev iz naslova DDV, so zadnji podatki, ki so na voljo ob pripravi poročila.
                           
                           
                              4.   Države članice lahko zaprosijo za podaljšanje roka iz odstavka 1 tega člena, če je zaradi izjemnih okoliščin, nad katerimi nimajo nadzora, nemogoče opraviti izračune v skladu s členom 3 in se zato roka ne morejo držati. Taka prošnja se pisno predloži Komisiji, v njej pa so opisani razlogi za izjemne okoliščine.
                           
                           
                              5.   Komisija lahko po preučitvi prošnje iz odstavka 4 tega člena odobri enkratno podaljšanje roka iz odstavka 1 tega člena za največ dva meseca. Komisija vsako leto poroča odboru iz člena 13(1) o številu prošenj in svojih zadevnih odločitvah.
                           
                        
                        
                           Člen 8
                           Države članice za proračunske namene Komisiji vsako leto do 15. aprila pošljejo oceno osnove za lastna sredstva iz naslova DDV za naslednje proračunsko leto.
                        
                        
                           Člen 9
                           
                              1.   Vsi popravki poročil iz člena 7(1) te uredbe za predhodna proračunska leta se, ne glede na razlog zanje, izvedejo v dogovoru med Komisijo in zadevno državo članico.
                              Če se zadevna država članica in Komisija ne dogovorita o popravku, Komisija to državo članico v pismu obvesti o potrebnem popravku. Pismo je eden od ‚ukrepov‘ iz točke (c) člena 12(2) Uredbe (EU, Euratom) št. 609/2014.
                           
                           
                              1a.   Zadevna država članica lahko v dveh mesecih po prejemu pisma iz drugega pododstavka odstavka 1 tega člena od Komisije zahteva, da revidira popravek iz tega pisma. Revizija se zaključi z odločitvijo, ki jo Komisija sprejme najpozneje tri mesece po dnevu prejetja zahteve države članice.
                              Kadar Komisija v odločitvi v celoti ali delno revidira zneske, ki ustrezajo popravku iz pisma iz drugega pododstavka odstavka 1 tega člena, da zadevna država članica ustrezni znesek na voljo. Niti zahteva države članice za revizijo popravka niti ničnostna tožba proti odločitvi Komisije ne vplivata na obveznost države članice, da da na voljo znesek, ki ustreza popravku.
                              Vsi popravki poročil iz člena 7(1) se vključijo v agregatna poročila, ki popravljajo predhodna poročila za zadevna proračunska leta.
                           
                           
                              1b.   Komisija lahko sprejme izvedbene akte, v katerih podrobneje določi postopek za revizijo iz odstavka 1a. Ti izvedbeni akti se sprejmejo v skladu s postopkom pregleda iz člena 13(3).
                           
                           
                              2.   Po 31. juliju četrtega leta od zadevnega proračunskega leta se v letno poročilo iz člena 7(1) popravki ne vnašajo več, razen če se nanašajo na točke, ki jih je predhodno notificirala Komisija ali zadevna država članica.
                           
                        
                        
                           (*4)  Uredba Sveta (EU, Euratom) 2021/768 z dne 30. aprila 2021 o določitvi izvedbenih ukrepov za sistem virov lastnih sredstev Evropske unije in razveljavitvi Uredbe (EU, Euratom) št. 608/2014 (UL L 165, 1).“;"
                        
                     
                  
                        (10)
                     
                     
                        pred členom 10 se besede „Naslov V Določbe v zvezi z nadzorom“ črtajo;
                     
                  
                        (11)
                     
                     
                        členi 10 do 13 se nadomestijo z naslednjim:
                        
                           „Člen 10
                           
                              1.   Države članice vsako leto do 30. aprila Komisijo obvestijo o morebitnih rešitvah in z njimi povezanih spremembah, ki bi jih sprejele, da bi določile zneske iz točk (a) in (b) člena 3(2). V predlagani rešitvi po potrebi navedejo naravo podatkov, ki jih štejejo za ustrezne, ter vključijo oceno vrednosti osnove za lastna sredstva iz naslova DDV za vsako točko.
                              Komisija informacije iz prvega pododstavka tega odstavka, ki jih prejme od države članice, do 31. maja istega leta pošlje drugim državam članicam.
                           
                           
                              2.   Komisija lahko sprejme izvedbene akte v zvezi z rešitvami in z njimi povezanimi spremembami, ki jih predlagajo države članice v skladu z odstavkom 1 tega člena. Ti izvedbeni akti se sprejmejo v skladu s svetovalnim postopkom iz člena 13(2) v 60 dneh po tem, ko odbor iz člena 13(1) da mnenje.
                           
                        
                        
                           Člen 11
                           
                              1.   Po kontrolah iz člena 2(4) Uredbe (EU, Euratom) 2021/768 se poročilo iz člena 7(1) te uredbe popravi, kakor je določeno v členu 9 te uredbe.
                           
                           
                              2.   V zvezi z dokončno večletno ponderirano povprečno stopnjo iz člena 4(2) Komisija oceni popravke iz člena 9, ki jih predložijo države članice, da bi rešili morebitne notifikacije o nerešenih vprašanjih glede ponderirane povprečne stopnje.
                           
                        
                        
                           Člen 12
                           
                              1.   Vsaka država članica Komisiji vsako leto zagotovi informacije o vseh relevantnih spremembah svojih upravnih procesov in postopkov, ki jih uporablja za pobiranje DDV v primerjavi s predhodno predloženimi informacijami.
                           
                           
                              2.   Komisija skupaj z zadevno državo članico preuči, ali je procese in postopke iz odstavka 1 mogoče izboljšati.
                           
                           
                              3.   Komisija vsakih pet let pripravi poročilo o ukrepih, ki so jih sprejele države članice glede pobiranja DDV, in napredku, ki so ga pri tem dosegle, ter o vseh drugih izboljšavah.
                              Komisija prvič predloži to poročilo Evropskemu parlamentu in Svetu do 31. Decembra 2025.
                           
                        
                        
                           Člen 13
                           
                              1.   Komisiji pomaga Svetovalni odbor za lastna sredstva (ACOR/VAT), ustanovljen s členom 7(1) Uredbe (EU, Euratom) 2021/768. Ta odbor je odbor v smislu Uredbe (EU) št. 182/2011 Evropskega parlamenta in Sveta (*5).
                           
                           
                              2.   Pri sklicevanju na ta odstavek se uporablja člen 4 Uredbe (EU) št. 182/2011.
                           
                           
                              3.   Pri sklicevanju na ta odstavek se uporablja člen 5 Uredbe (EU) št. 182/2011.
                           
                        
                        
                           (*5)  Uredba (EU) št. 182/2011 Evropskega Parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).“;"
                        
                     
                  
                        (12)
                     
                     
                        za členom 13 se vstavi naslednji člen:
                        
                           „Člen 13a
                           
                              1.   Komisija poročilo o delovanju sistema lastnih sredstev iz naslova DDV pripravi najpozneje do 1. januarja 2025. V poročilu so navedeni:
                              
                                          (a)
                                       
                                       
                                          število držav članic, ki še vedno uporabljajo ponderirano povprečno stopnjo, za katero je vložena notifikacija o nerešenih vprašanjih;
                                       
                                    
                                          (b)
                                       
                                       
                                          vse spremembe nacionalnih stopenj DDV.
                                       
                                    
                           
                              2.   Poročilo iz odstavka 1 vključuje oceno, ali sta sistem lastnih sredstev iz naslova DDV in zlasti večletna ponderirana povprečna stopnja učinkovita in ustrezna. Poročilu se po potrebi priloži predlog za spremembo te uredbe, da bi bila dokončna večletna ponderirana povprečna stopnja izračunana na podlagi novejših podatkov.“;
                           
                        
                     
                  
                        (13)
                     
                     
                        pred členom 14 se besede „Naslov VI Končne določbe“ črtajo.
                     
                  
         
            Člen 2
            Ta uredba začne veljati na dan začetka veljavnosti Sklepa (EU, Euratom) 2020/2053.
            Uporablja se od 1. januarja 2021.
            Člen 1 pa se ne uporablja za pripravo ali popravke poročil o osnovi za lastna sredstva iz naslova DDV za proračunska leta pred letom 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. aprila 2021
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  Mnenje z dne 25. marca 2021 (še ni objavljeno v Uradnem listu).
         
            (2)  Mnenje z dne 8. decembra 2020.
         
            (3)  Sklep Sveta (EU, Euratom) 2020/2053 z dne 14. decembra 2020 o sistemu lastnih sredstev Evropske unije in razveljavitvi Sklepa 2014/335/EU, Euratom (UL L 424, 15.12.2020, str. 1).
         
            (4)  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).
         
            (5)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).